《友人搜录东沙公遗集感而赋诗 其二》
明代·李邺嗣

黭黭关河白日微，遥看天末泪沾衣。空怀东郡门人怨，欲觅西台故客稀。

马鬣十言谁表墓，龙威一卷独扬辉。藉闻德祐年来事，益叹人间岁月非。

作者简介：（1622—1680）明末清初浙江鄞县人，原名文胤，以字行，号杲堂。明诸生。入清，踪迹多在僧寺野庙。以地方文献零落，集《甬上感旧诗》，搜寻颇费心力。文章多记明清之际事。才名甚著，与徐振奇等号为南湖九子。有《杲堂诗钞》及《文钞》。